J e g y z ő k ö n y v

**Készült:** a Bezenye Községi Önkormányzat Képviselő-testületének 2022. augusztus 18. napján 11:30 órakor a Bezenyei Művelődési házban megtartott rendkívüli ülésén

**Jelen vannak:** a jelenléti ívben felsoroltak

Márkus Erika polgármester megállapítja 11:30 órakor, hogy a Képviselő-testület nem határozatképes, mert 3 képviselő van jelen. Az ülés megnyitását elhalasztja, amíg a határozatképesség be nem áll.

Márkus Erika polgármester köszönti a megjelenteket, az ülést 12:07 perckor megnyitja. Megállapítja, hogy az ülés határozatképes, mivel a 7 megválasztott képviselőből 4 jelen van. Szakos Géza, Sándor Vincéné és Hiltser Mátyás képviselő egyéb elfoglaltságai miatt nem tud részt venni az ülésen. Az ülés jegyzőkönyvének hitelesítésére Nusser Györgyné és Kammerhofer Lívia képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés napirendi pontjait, és szavazásra bocsátja annak elfogadását azzal, hogy a 3. és 4. napirendi pont zárt ülésen kerül megtárgyalásra, mivel a 3. napirendi pont esetében az Mötv. kötelezően írja elő a zárt ülés tartását, a 4. napirendi pont tekintetében pedig, mivel az ügy tárgyalása az önkormányzat gazdasági érdekeit sértené, javasolja a zárt ülésen történő tárgyalást.

A képviselő-testület *egyhangúlag, 4 igen szavazattal* az alábbi határozatot hozza:

**94/2022. (VIII. 18.) h a t á r o z a t**

Bezenye Községi Önkormányzat képviselő-testülete a 2022. augusztus 18-i rendkívüli ülésén az alábbi napirendi pontokat tárgyalja:

1. A Papréti Kultúrház felújítására érkezett árajánlatok elbírálása (MFP-ÖTIK/2022)

Előadó: Márkus Erika polgármester

1. Döntés zöldterület-gondozó és falugondnok munkakörök betöltéséről

Előadó: Márkus Erika polgármester

**Tárgyalás zárt ülésen:**

1. A Bezenyéért emlékérem adományozására beérkezett javaslatok elbírálása

Előadó: Márkus Erika polgármester

1. Ügyvéd megbízása pótmagánvád készítésére

Előadó: Márkus Erika polgármester

Felelős: Márkus Erika polgármester

Határidő: azonnal

Kammerhofer Róbert horvát helyi nemzetiségi önkormányzat elnöke szót kér, és kérdezi, hogy miért kerül a 4. napirendi pont megtárgyalására zárt ülésen sor.

Márkus Erika polgármester elmondja, hogy az önkormányzat gazdasági érdekeit képviselő ügyekben zárt ülést lehet tartani. A zárt ülésen a képviselő-testület tagjai vehetnek részt, és még a bizottsági tagok sem.

Wiegerné Mészáros Erika aljegyző hozzáfűzi, hogy elnök úr akkor lehet jelen a zárt ülésen, ha nemzetiséget érintő kérdésben tárgyal a testület.

Kammerhofer Róbert kéri, hogy ez legyen jegyzőkönyvbe rögzítve.

Márkus Erika polgármester rátér a napirendi pontok tárgyalására.

1. **Napirendi pont**

A Papréti Kultúrház felújítására érkezett árajánlatok elbírálása (MFP-ÖTIK/2022)

Bezenye Községi Önkormányzat a Magyar Falu Program keretében kiírásra került Önkormányzati tulajdonban lévő ingatlanok fejlesztése – 2022 című, MFP-ÖTIK/2022/5 kódszámú kiírásra sikeresen pályázott, 14.999.999,- Ft összegű támogatás került folyósításra az önkormányzat számlájára.

A pályázati forrásból az ablakcserére fordított részösszeg után a fennmaradó szabad felhasználható összeg: 9.585.805,- Ft.

A felújítás, átalakítás kivitelezési munkái kivitelezésére ajánlattételi felhívást tettünk közzé a községi honlapon 2022. 08. 15. 10:00 ajánlattételi határidővel.

A felújítási, átalakítási munkálatok kivitelezésére határidőben az alábbi 4 ajánlat érkezett:

|  |  |
| --- | --- |
| **Ajánlattevő:** | **Bruttó összeg:** |
| Fe-Ge 2006 Kft | 13.479.349,- |
| DUNÉP Kft. | 19.833.608,- |
| MICOÉP 2000 Kft. | 18.290.774,- |
| Szabó és Társa Belsőépítészeti Kft. | 15.722.346,- |

A vizesblokkok felújítását, előtető cseréjét és akadálymentesített mosdók kialakítását magába foglaló munkálatokra írtuk ki az ajánlatkérést. A Pénzügyi Bizottság a napirendi pontot megtárgyalta, felkérem elnök asszonyt a Pénzügyi Bizottság javaslatának ismertetésére.

Nusser Györgyné elmondja, hogy a Pénzügyi Bizottság az ajánlatokat megvizsgálta, és a legalacsonyabb ajánlatot tevő Fe-Ge 2006 Kft ajánlatát javasolja elfogadni.

A Papréti Kultúrház felújítása, átalakítása kivitelezése a 2.000.000,-Ft összegű értékhatárt meghaladja, ezért kérem a T. Képviselő-testületet, hogy a legalacsonyabb ajánlatot tevő Fe-Ge 2006 Kft. bruttó 13.479.349,- Ft összegű árajánlatát fogadja el, és hatalmazza fel a polgármestert a Papréti Kultúrház felújítása, átalakítása kivitelezése megrendelésére, a vállalkozói szerződés megkötésére.

A pályázatban elszámolható költségeken felüli, áremelkedések következtében felmerült **többletköltség** finanszírozása önerőből valósulhat meg, melynek **összege 3.893.544,- Ft**. Kérem a tisztelt képviselő-testületet, hogy ezt a 3.893.544,- Ft összeget az önkormányzat 2022. évi költségvetése terhére biztosítsa.

Melléklet: Beérkezett árajánlatok

 Ajánlattételi felhívás és mellékletei

Márkus Erika polgármester szavazásra teszi fel az MFP-ÖTIK/2022 pályázati kiírásra, a Papréti Kultúrház felújítására érkezett árajánlatok elbírálásáról szóló határozati javaslatot.

A képviselő-testület *egyhangúlag 4 igen* szavazattal az alábbi határozatot hozza:

**95/2022. (VIII. 18.) h a t á r o z a t**

1. Bezenye Községi Önkormányzat Képviselő-testülete a Magyar Falu Program keretében kiírásra került, Önkormányzati tulajdonban lévő ingatlanok fejlesztése – 2022 című, MFP-ÖTIK/2022/5 kódszámú kiírásra benyújtott pályázatra, a beszerzési szabályzat szerint bekért árajánlatokat megvizsgálta. A **Papréti Kultúrház** **felújítása átalakítása** kivitelezésére a legalacsonyabb ajánlatot tevő **Fe-Ge 2006 Kft. bruttó 13.479.349,- F**t összegű árajánlatát fogadja el, és felhatalmazza a polgármestert a kivitelezés megrendelésére, valamint a kivitelezési vállalkozói szerződés megkötésére.
2. Bezenye Községi Önkormányzat Képviselő-testülete az önkormányzat 2022. évi költségvetésének általános tartaléka terhére, a finanszírozáshoz szükséges **3.893.544,- Ft** **összegű önerőt biztosítja.**

Felelős: Márkus Erika polgármester

Határidő: 2022. 12. 31.

1. **Napirendi pont**

Döntés zöldterület-gondozó és falugondnok munkakörök betöltéséről

Márkus Erika polgármester elmondja, hogy a meghirdetett állásajánlatra 2 fő jelentkezett, mindkettőt alkalmasnak találta, és a feladatok mennyiségére tekintettel javasolja mindkét fő felvételét. A költségvetésen belül a bérekre történő átcsoportosításra szükséges döntést hozni. A Pénzügyi Bizottság a napirendi pontot megtárgyalta, felkéri elnök asszonyt a bizottság álláspontjának ismertetésére.

Nusser Györgyné bizottsági elnök elmondja, hogy a Pénzügyi Bizottság támogatja 2 fő felvételét és továbbfoglalkoztatását, és támogatja azt is, hogy abból a tartalékból, ami még a béreken szerepel, 2.861.402,- forintot használjuk fel, és át kell csoportosítani még 349.418,- forintot ahhoz, hogy a két munkabért ebben az évben teljes egészében, járulékaival együtt ki tudjuk fizetni.

Márkus Erika polgármester szavazásra teszi fel a 2 fő felvételéről és a költségvetési átcsoportosításról szóló határozati javaslat elfogadását.

A képviselő-testület *egyhangúlag 4 igen* szavazattal az alábbi határozatot hozza:

**96/2022. (VIII. 18.) h a t á r o z a t**

1. A képviselő-testület jóváhagyólag támogatja két fő felvételét zöldterület gondozási és falugondnoki feladatok ellátására.
2. A munkavállalók bérének rendezésére a képviselő-testület jóváhagyólag támogatja 2022. szeptembertől a béreken belül 2.861.402 Ft, a tartalékból 349.418.-Ft átcsoportosítást.

Felelős: Márkus Erika polgármester

Határidő: 2022. 08. 31.

Polgármester Asszony a további napirendi pontokra zárt ülést rendel el, ezért megköszöni a részvételt és az ülést 12:19 órakor bezárja.

k.m.f.

 **Márkus Erika dr. Gáli Péter**

 polgármester jegyző

Jegyzőkönyv hitelesítők:

 **Nusser Györgyné Kammerhofer Lívia**

 jegyzőkönyv hitelesítő jegyzőkönyv hitelesítő